Umfjöllunin sem Advania fékk í erlendum miðlum eftir að fyrirtækið dró regnbogafána að húni í tengslum við heimsókn Mike Pence , varaforseta Bandaríkjanna , var um 100 milljóna króna virði . Þetta kemur fram í umfjöllun Markaðarins um að íslensk fyrirtæki muni í auknum mæli þurfa að taka afstöðu til samfélagsmála . Fréttir af regnbogafánum Advania fóru eins og eldur í sinu í fjölmiðlum , bæði innlendum og erlendum . Samantekt á erlendri umfjöllun um þetta mál var unnin af alþjóðlega fréttakerfinu Cision sem mældi hve víða ákveðin efnisorð ( Mike Pence , Advania , LGBT o.fl. ) birtust í erlendum fjölmiðlum dagana á eftir heimsókn Mikes Pence til Íslands . Samkvæmt greiningu Cision náðu fréttir og bloggfærslur um málið til allt að 439 milljón lesenda og þeim var deilt um 75 þúsund sinnum á samfélagsmiðlum . Ætlun stjórnenda Advania var þó aldrei sú að skapa fjölmiðlafár að sögn Ægis Más Þórissonar forstjóra . „ Viðbrögðin voru stjarnfræðileg . Við drógum fánana að húni og höfðum ekki í hyggju að láta nokkurn vita sérstaklega af því . Fólk í kringum okkur tók strax eftir þessu og fór að pósta myndum á samfélagsmiðla . Það liðu ekki nema fimm eða sex mínútur þangað til við fengum fyrsta símtalið frá fjölmiðlum , “ segir Ægir Már . Að auki notar Cision aðferð við að meta virði tiltekinnar umfjöllunar eða , ef umfjöllunin er neikvæð , hve miklum skaða umfjöllunin hefur valdið . Niðurstaðan var sú að Advania hefði þurft að verja um 825 þúsund Bandaríkjadölum , jafnvirði um 100 milljóna króna , í stafræna markaðssetningu til að ná sambærilegri dreifingu .